Bára Tómasdóttir hefur hrundið af stað verkefninu Kærleikur í hverri lykkju , þar sem hún og allir sem vilja taka þátt prjóna peysu , sem gefnar verða einstaklingum sem dvelja á meðferðarheimilum . „ Prjónaskapur hefur reynst mér viss heilun í sorg minni þegar ég missti Einar Darra son minn 18 ára vegna lyfjaeitrunar í maí 2018 . Mér hefur alltaf fundist prjónuð flík ein fallegasta gjöf sem hægt er að gefa / þiggja og ég tala nú ekki um heimferðasett fyrir nýfætt barn , “ segir Bára í viðtali við Mannlíf . Bára er byrjuð að prjóna . „ Fyrir nokkrum mánuðum fékk ég fallegt prjónað sjal og bréf frá vinkonu minni þar sem hún tjáði mér að hún væri að hugsa til mín , mér þótti svo ótrúlega vænt um þetta og jafnframt fann ég styrk í þessari prjónuðu flík sem hún hafði lagt vinnu í . Á erfiðum tímum og í vandasömum málum er svo dýrmætt að finna að maður hafi stuðning og fólk sé að hugsa til manns . Ég ákvað að mig langaði að gera eitthvað til að láta þennan kærleika sem fólst í þessari gjöf halda áfram til þeirra sem á þurfa að halda . Svo er ég líka svo óþolandi væmin , “ segir Bára hlæjandi . „ Við munum gefa peysurnar inn á meðferðarheimili . Ég tel að þessi hópur þurfi á stuðningi okkar að halda og mín von er að kærleikspeysurnar geti veitt fólki stuðning í skrefunum í átt að bata . “ Einar Darri , sonur Báru , var 18 ára þegar hann lést . Viðbrögð við verkefninu ótrúleg strax í upphafi „ Í starfi mínu í minningarsjóðnum hef ég hitt svo margar hetjur sem eru að vinna í bata sínum og margar ótrúlega fallegar sögur þar sem fólk hefur eignast heilbrigt edrú líf en því miður eru líka sorglegu sögurnar allt of margar . Viðbrögðin hafa verið ótrúleg og margir strax byrjaðir að prjóna . Það er greinilega mikið af kærleiksríku fólki í samfélaginu okkar og dýrmætt finnst mér að finna hversu margir eru tilbúnir að standa með og styðja þá sem eru veikir . “ Allir mega leggja lykkju á prjón „ Við vorum að enda við að mynda hóp á Facebook sem nefnist Kærleikur í hverri lykkju sem allir sem vilja taka þátt geta sótt um aðgang að , einnig er hægt að senda mér skilaboð á Facebook eða á netfangið [ email protected ] Í hópnum mun ég taka saman hvað stærðir helst vanti en í fljótu bragði vantar meira af herrapeysum í öllum stærðum . “ Prjónarar hafa frjálsar hendur „ Það er alveg frjálst hvaða munstur eða litir eru notaðir í peysurnar bara gaman að þær séu sem fjölbreyttastar eins og við mannfólkið . Bara eitt skilyrði að þær séu með kærleika í hverri lykkju , “ segir Bára . „ Peysurnar verða ekki merktar frá hverjum þær koma enda finnst mér fegurðin líka liggja í því að sá sem þiggur peysuna upplifi að það sé fullt af fólki út í samfélaginu sem þau þekki ekki enn styðji þau í bata sínum og hugsi til þeirra . Það er alveg í boði fyrir gefandann að skrifa með fallega orðsendingu ef hann vill það en alls ekki skilyrði . “ Prjónarar sem vilja leggja verkefninu lið geta komið peysum til Bára , sem mun sjá um að koma þeim til einstaklinga á meðferðarheimilum . Einnig verður tekið á móti peysum í Reykjavík . Nánari upplýsingar má finna í Facebook-hópnum .